DEĊIŻJONI TAL-KUMMISSJONI
tat-28 ta' Frar 2006
li temenda l-Anness II tad-Deċiżjoni tal-Kunsill 79/542/KEE fir-rigward ta' l-annotazzjonijiet għall-Brażil, il-Montenegro u s-Serbja
(innotifikata taħt dokument numru C(2006) 579)
(Test b'relevanza għaż-ŻEE)
(2006/360/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistipola r-regoli tas-saħħa ta' l-annimali u li jirregolaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali għall-konsum uman (1), u b'mod partikolari l-frażi introduttorja ta' l-Artikolu 8, l-ewwel paragrafu tal-punt (1) ta' l-Artikolu 8 u l-punt (4) ta' l-Artikolu 8 tagħha,
Billi:
(1)
Il-parti 1 ta' l-Annessi I u II tad-Deċiżjoni tal-Kunsill 79/542/KEE tal-21 ta' Diċembru 1979 li telenka lista ta' pajjiżi terzi jew partijiet minnhom, u li tistipola l-kundizzjonijiet ta' ċertifikazzjoni tas-saħħa pubblika u veterinarja għall-importazzjoni fil-Komunità ta' ċerti annimali ħajjin u l-laħam frisk tagħhom (2) tistabbilixxi lista ta' pajjiżi terzi u partijiet ta' pajjiżi terzi li minnhom l-Istati Membri huma awtorizzati li jimportaw ċerti annimali ħajjin u l-laħam frisk tagħhom.
(2)
Id-Deċiżjoni tal-Kummissjoni 2005/432/KE tat-3 ta' Ġunju 2005 li tistabbilixxi l-kundizzjonijiet tas-saħħa ta' l-annimali u dik pubblika u mudelli taċ-ċertifikati għall-importazzjoni ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE u 99/222/KE (3) telenka l-pajjiżi terzi u partijiet minn pajjiżi terzi li minnhom għandhom jiġu awtorizzati importazzjonijiet ta' prodotti tal-laħam. Dik id-Deċiżjoni tistabbilixxi wkoll il-mudelli taċ-ċertifikati tas-saħħa ta' l-annimali u dik pubblika u r-regoli dwar trattamenti meħtieġa għal dawk il-prodotti.
(3)
Wara tifqigħat tal-marda ta' l-ilsien u d-dwiefer fil-Brażil, id-Deċiżjoni 79/542/KEE ġiet emendata mid-Deċiżjoni tal-Kummissjoni 2005/753/KE (4) sabiex il-Parti I ta' l-Anness II tad-Deċiżjoni 79/542/KEE tiġi emendata u b'hekk l-importazzjonijiet ta' laħam mingħajr għadam tal-bhejjem ta' l-ifrat mill-Istati ta' Mato Grosso do Sul, Parana u Sao Paulo jiġu sospiżi.
(4)
Biex ikunu żgurati ċ-ċarezza, il-koerenza u t-trasparenza fir-reġjonaliżmu previst fid-Deċiżjoni 79/542/KEE li tikkonċerna l-laħam frisk u fid-Deċiżjoni 2005/432/KE li tikkonċerna prodotti tal-laħam huwa meħtieġ li ċerti deskrizzjonijiet ta' reġjonaliżmu u restrizzjonijiet ta' żmien għall-Brażil jiġu emendati.
(5)
Barra minn hekk, is-Serbja u l-Montenegro huma Repubbliki bit-territorji doganali individwali tagħhom li flimkien jiffurmaw Unjoni ta' l-Istat. Għalhekk, għandhom jiġu mniżżla separatament fil-lista ta' pajjiżi terzi u partijiet minn pajjiżi terzi li minnhom l-importazzjonijiet ta' prodotti tal-laħam huma awtorizzati.
(6)
Għalhekk, id-Deciżjoni 79/542/KEE għandha tiġi emendata skond dan.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Il-parti 1 ta' l-Anness II tad-Deċiżjoni 79/542/KEE tinbidel bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta' Frar 2006.